کٲشرِس ادبی صحافتس منزچھُ نیب رسالس اکھ خاص مقام حٲصِل۔ اَمیُک گۅڈنیُک شُمارٕ دراو اکتوبر 1968ءمنز۔ 1971ء کِس اکتوبرس تام درایہ اَمِکۍ17 شُمارٕ۔ کٲمل صٲب ٲسۍ اَمِکۍبٲنی کار تہٕ ایڈیٹر تہ۔ سرکٲرۍ مُلٲزِم آسنہٕ سبہٕ اوس پرٮ۪تھ شُمارس منز اوہُند ناوبٲنی کار سٕندِ حثۍیتہٕ درٕج آسان۔ انیس الرحمان صٲب ٲسۍ مدیر ، پرنٹر تہٕ پبلشر ، فاروق مسعودی صٲب ترتیب کار تہٕ غلام فاطمہ محبوب مددگار۔ پوٗنژمِس شُمارس منز چھ محمد یوسف ٹینگ ، علی محمد لون ، محمد احمد اندرابی تہٕ غلام رسول کٲتِب رسالٕکۍ مشیر تہٕ مدد گار ہاونہٕ آمٕتۍ۔ شییمہ شُمارٕ پٮ۪ٹھ چھِ بییہ یِم ناو حذف آمٕتۍ کرنہٕ۔ أمۍ رسالن کور اکھ نووُے ہوانوا پٲدٕ ، نٔوۍ لیکھن وٲلۍ درایہ بدِتہ تہٕ کھتہ تہ۔ یہ دٔپۍ زِ تہ اکھ پلیٹ فارم سپُد مُہیا۔ نیبُک معیار ترتیب تہٕ گیٹ اَپ اوس سٮ۪ٹھاہ جان۔ نہہ دَو، کہہ وچہ سام، سوالنامہٕ بیترِ عنوانس تحت چھپن وٲلۍ موادن کور لیکھن والٮ۪ن منز ہلچل پٲدٕ۔ نیب بنیوو تتھ وقتس منز کٲشرٮ۪ن ادیبن ہٕنز آواز۔ طرفاتو پٮ۪ٹھٕ وٲتۍ نیبس تعریفی خط: